Dnro YLE 18/2017

34 § Lausunto luonnoksesta hallituksen esitykseksi yksityistielaiksi ja eräiksi siihen liittyviksi laeiksi

**Valmistelu** / vs. tekninen johtaja Mika Wallin, 044 730 1239:

Liikenne- ja viestintäministeriö pyytää lausuntoa 21.3.2017 mennessä yksityistielain kokonaisuudistuksesta. Uudistuksen tavoitteena on tukea uuden elinkeinotoiminnan syntymistä ja turvata yksityisteiden varrella sijaitsevan asutuksen edellyttämä liikkuminen sekä elinkeinoelämän kuljetukset. Esitys tukee hallituksen norminpurkutavoitetta ja säädösten sujuvoittamista. Yksityistielaki ja siihen liittyvät lait tulisivat voimaan 1. tammikuuta 2018. Uusi yksityistielaki korvaisi vuonna 1963 voimaan tulleen lain yksityisistä teistä (358/1962).

Esitetyn lain tavoitteena olisi antaa edellytykset yksityistieverkon kehittämiselle ja ylläpidolle nykyisissä olosuhteissa huomioiden muun muassa kaupungistumisen ja maaseudun ikärakenteen muutoksen sekä toisaalta luonnonvaratalouden ja elinkeinoelämän tarpeet. Yksityisteitä koskeva lainsäädäntöä selkeytettäisiin ja modernisoitaisiin niin kirjoitustavaltaan kuin sisällöltään. Tarpeettomat, vanhentuneet ja muun lainsäädännön kanssa päällekkäiset säännökset poistettaisiin.

Lupamenettelyiden keventämiseksi ja selkeyttämiseksi tieoikeuden määritelmää laajennettaisiin, niin että tieoikeus perustettaisiin jatkossa kulkuoikeuden lisäksi myös sähkö- ja viestintäjohtojen ja muiden tien vaikutuspiirin kiinteistöjen käyttöä palvelevien rakenteiden, rakennelmien ja laitteiden sijoittamista varten. Jatkossa tiekunta voisi antaa luvan johtojen sijoittamiseen yksityistien tiealueelle.

Kuntien tielautakuntia koskevista säännöksistä luovuttaisiin, ja niille aiemmin kuuluneet tehtävät siirrettäisiin muille viranomaisille. Uudistuksen myötä toimitustehtävät siirtyisivät Maanmittauslaitokselle ja osin mahdollisille kuntien kiinteistönmuodostamisviranomaiselle. Muutoksenhakutehtävät siirtyisivät maaoikeuteen ja käräjäoikeuteen. Yleiset hallintotehtävät siirtyisivät perustettavaan valtion lupa- ja valvontavirastoon.

Yksityisteiden avustuksia koskevia säännöksiä uudistettaisiin karsimalla avustuskriteereitä ja siirtämällä valtion nykyisten valtionavustusten jakaminen vuonna 2019 toimintansa aloittavien maakuntien tehtäväksi.

Kunta päättäisi edelleen itsenäisesti yksityisen tien tienpitoon myönnettävistä avustuksista, avustuksen ehdoista ja käytön valvonnasta samoin kuin yksityisen tien tekemisen tai kunnossapidon ottamisesta kokonaan tai osaksi kunnan suoritettavaksi. Kunta voisi uuden lain mukaan avustaa vain sellaisen yksityistien tienpitoa, jota koskevien asioiden hoitamiseksi on perustettu tiekunta ja sitä koskevat yksityistierekisterin tiedot olisivat ajan tasalla.

Esitetyllä lailla pyrittäisiin myös kannustamaan tieosakkaita järjestäytymiseen ja yksityisteitä koskevan hallinnollisen tiedon ylläpitoon. Tiekuntien perustaminen ja yhdistyminen sekä jakaminen ja lakkauttaminen mahdollistettaisiin myös tieosakkaiden omilla päätöksillä ilman yksityistietoimitusta. Tiekunnat voisivat jatkossa vahvistaa itselleen säännöt, joissa voitaisiin sopia erikseen määritellyistä kysymyksistä myös toisin kuin laissa säädetään.

Lain perustarkoitus on hyvä ja selkeyttää nykyisen lain rakennetta sekä poistaa päällekkäisyyksiä muiden lakien kanssa. Maakunnallisen neuvonta- ja sovitteluelimen perustaminen mahdollistaisi asioiden käsittelyn ennen maaoikeutta ja niin ollen muutoksenhausta muodostuvat kulut eivät nousisi kohtuuttomiksi.

Hallituksen esitys: <https://www.lvm.fi/lvm-site62-mahti-portlet/download?did=224615>

**Ehdotus /** kaupunginjohtaja Kalle Mäkelä:

Kaupunginhallitus toteaa kantanaan, että jatkossa pitäisi turvata maanmittauslaitoksen toimipisteiden riittävyys ja palveluiden tasapuolinen saatavuus. Muilta osiltaan Ikaalisten kaupungilla ei ole lausuttavaa asiaan.

**Päätös**: Hyväksyttiin yksimielisesti.

\_\_\_\_\_\_\_\_\_\_

Toimeenpano Tiedoksi:

- Liikenne- ja viestintäministeriö